Maailma malehuviliste tähelepanu on 3.-27. maini koondunud Venemaal Kaasanis toimuvatele maailmameistri tiitlipretendentide matšidele, kus kaheksa tippmeest selgitavad endi seast selle üheainsa, kellel on õigus mängida 2012. aastal  maailmameistrimatši valitseva tiitliomaniku Viswanathan Anandiga (India, 2817). Mängitakse play-off süsteemis - matši kaotaja langeb välja. Igas matšis mängitakse esmalt 4 partiid tavamalet, vajadusel viigilise seisu korral seejärel 4 partiid kiirmalet ja kui ka seejärel on seis viigis, siis selgitatakse võitja välkmales. Veerandfinaalide tulemused: Levon Aronjan (Armeenia, 2808) - Aleksander Grištšuk (Venemaa, 2747) kiirmale järel 3,5:4,5, Vladimir Kramnik (Venemaa, 2785) - Teimour Radžabov (Aserbaidžaan, 2744)  välkmale järel 7:5, Veselin Topalov (Bulgaaria, 2775) - Gata Kamski (USA, 2732) 1,5:2,5, Boriss Gelfand (Iisrael, 2733) - Šahrijar Mamedžarov (Aserbaidžaan, 2772) 2,5:1,5.